b"\n_START_ARTICLE_\nGenerolas pulkininkas\n_START_PARAGRAPH_\nGenerolas pulkininkas\xc2\xa0\xe2\x80\x93 vienas auk\xc5\xa1\xc4\x8diausi\xc5\xb3 generol\xc5\xb3 laipsni\xc5\xb3 \xc4\xafvairiose pasaulio \xc5\xa1alyse. Paprastai generolas pulkininkas yra vyresnis u\xc5\xbe generol\xc4\x85 leitenant\xc4\x85 ir atitinka kit\xc5\xb3 valstybi\xc5\xb3 piln\xc4\x85 generol\xc4\x85.\n_START_SECTION_\nCarin\xc4\x97 Rusija\n_START_PARAGRAPH_\nCarin\xc4\x97je Rusijoje generolo pulkininko laipsnio nebuvo. \xc5\xa0io laipsnio viet\xc4\x85 u\xc5\xbe\xc4\x97m\xc4\x97 infanterijos generolas, kavalerijos generolas ir kiti analogi\xc5\xa1ki generol\xc5\xb3 laipsniai.\n_START_SECTION_\nRusijos Federacija\n_START_PARAGRAPH_\n\xc5\xa0iuolaikin\xc4\x97 Rusija per\xc4\x97m\xc4\x97 generolo pulkininko (rus. \xd0\xb3\xd0\xb5\xd0\xbd\xd0\xb5\xd1\x80\xd0\xb0\xd0\xbb \xd0\xbf\xd0\xbe\xd0\xbb\xd0\xba\xd0\xbe\xd0\xb2\xd0\xbd\xd0\xb8\xd0\xba) laipsn\xc4\xaf i\xc5\xa1 TSRS. Generolas pulkininkas auk\xc5\xa1tesnis u\xc5\xbe generol\xc4\x85 leitenant\xc4\x85 ir \xc5\xbeemesnis u\xc5\xbe armijos generol\xc4\x85._NEWLINE_Rusijos ginkluotosiose paj\xc4\x97gose generolai pulkininkai paprastai b\xc5\xabna karin\xc4\x97s apygardos vado pavaduotoju ar karin\xc4\x97s apygardos \xc5\xa1tabo vir\xc5\xa1ininku, o Gynybos ministerijoje ir Generaliniame \xc5\xa1tabe u\xc5\xbeima vyriausias pareigas._NEWLINE_Generolai pulkininkai, turintys karin\xc4\x99 teisininko ar mediko specialyb\xc4\x99, vadinami justicijos generolu pulkininku (rus. \xd0\xb3\xd0\xb5\xd0\xbd\xd0\xb5\xd1\x80\xd0\xb0\xd0\xbb \xd0\xbf\xd0\xbe\xd0\xbb\xd0\xba\xd0\xbe\xd0\xb2\xd0\xbd\xd0\xb8\xd0\xba \xd1\x8e\xd1\x81\xd1\x82\xd0\xb8\xd1\x86\xd0\xb8\xd0\xb8) arba medicinos tarnybos generolas pulkininkas (rus. \xd0\xb3\xd0\xb5\xd0\xbd\xd0\xb5\xd1\x80\xd0\xb0\xd0\xbb \xd0\xbf\xd0\xbe\xd0\xbb\xd0\xba\xd0\xbe\xd0\xb2\xd0\xbd\xd0\xb8\xd0\xba \xd0\xbc\xd0\xb5\xd0\xb4\xd0\xb5\xd0\xb8\xd1\x86\xd0\xb8\xd0\xbd\xd1\x81\xd0\xba\xd0\xbe\xd0\xb9 \xd1\x81\xd0\xbb\xd1\x83\xd0\xb6\xd0\xb1\xd1\x8b)._NEWLINE_Rusijos laivyne generolo pulkininko laipsn\xc4\xaf atitinka admirolo laipsnis.\n_START_SECTION_\nAustrija-Vengrija\n_START_PARAGRAPH_\nAustrijos-Vengrijos armijoje generolo pulkininko (vok. Generaloberst) laipsnis buvo \xc4\xafvestas 1915\xc2\xa0m. ir buvo antras pagal vyresnum\xc4\x85 po feldmar\xc5\xa1alo. Pirmojo pasaulinio karo metais buvo 28 Austrijos generolai pulkininkai.\n_START_SECTION_\nUkraina\n_START_PARAGRAPH_\nUkrainos kariuomen\xc4\x97s kariniai laipsniai pagr\xc4\xafsti Sovietin\xc4\x97s Armijos laipsni\xc5\xb3 sistema, tad Ukraina turi generolo pulkininko laipsn\xc4\xaf sausumos ir oro paj\xc4\x97gose._NEWLINE_2009\xc2\xa0m. Ukrainos ginkluotosiose paj\xc4\x97gose imta keisti antpe\xc4\x8dius, derinant atskyrio \xc5\xbeenklus juose su NATO paplitusia sistema. Dabar generolo pulkininko antpetis turi nebe tris \xc5\xbevaig\xc5\xbedes, o keturias, i\xc5\xa1d\xc4\x97stytas rombu. Generoli\xc5\xa1kas antpetis su viena \xc5\xbevaig\xc5\xbede ir atitinkantis brigados generolo laipsnis kol kas neegzistuoja, bet palikta galimyb\xc4\x97 juos \xc4\xafvesti.\n_START_SECTION_\nVokietija\n_START_PARAGRAPH_\nGenerolo pulkininko (vok. Generaloberst) laipsnis atsirado Pr\xc5\xabsijos karalyst\xc4\x97s kariuomen\xc4\x97je po 1870-1871\xc2\xa0m. Pranc\xc5\xabzijos-Pr\xc5\xabsijos karo ir liko Vokietijos imperijos kariuomen\xc4\x97je (j\xc4\xaf tur\xc4\x97jo Erichas Liudendorfas), Veimaro Respublikoje, Tre\xc4\x8diajame Reiche ir VDR._NEWLINE_1949\xc2\xa0m. suk\xc5\xabrus bundesver\xc4\x85 jame generolo pulkininko laipsnio nebebuvo.\n_START_SECTION_\nTre\xc4\x8diasis Reichas\n_START_PARAGRAPH_\nIki 1945\xc2\xa0m. generolo pulkininko laipsnis buvo antras pagal auk\xc5\xa1tum\xc4\x85 po generolo feldmar\xc5\xa1alo. Jis buvo auk\xc5\xa1tesnis u\xc5\xbe vadinam\xc4\x85j\xc4\xaf piln\xc4\x85 generol\xc4\x85 (p\xc4\x97stinink\xc5\xb3 generol\xc4\x85, artilerijos generol\xc4\x85 ir pan.). Tarybin\xc4\x97je laipsni\xc5\xb3 sistemoje Vokietijos generolas pulkininkas atitiko armijos generol\xc4\x85, jie u\xc5\xbeimdavo analogi\xc5\xa1kas pareigas._NEWLINE_Generolo pulkininko atskyrio \xc5\xbeenklai buvo trys \xc5\xbevaig\xc5\xbed\xc4\x97s antpetyje._NEWLINE_Laivyne generol\xc4\x85 pulkinink\xc4\x85 atitiko generolas admirolas (vok. Generaladmiral), o SS kariuomen\xc4\x97je\xc2\xa0\xe2\x80\x93 oberstgrupenfiureris (vok. Oberstgruppenf\xc3\xbchrer)._NEWLINE_Antrojo pasaulinio karo metais Vokietijos kariuomen\xc4\x97je generolo pulkininko laipsn\xc4\xaf tur\xc4\x97jo apie 73 generolus (dar keletas j\xc5\xb3 v\xc4\x97liau tapo feldmar\xc5\xa1alais). \xc5\xbdinomiausi generolai pulkininkai\xc2\xa0\xe2\x80\x93 Heincas Guderianas, Alfredas Jodlis, Francas Halderis._NEWLINE_Teigiama, kad laipsnio pavadinimas vok. Generaloberst \xc4\xaf kitas kalbas ver\xc4\x8diamas neteisingai. \xc5\xbdodis vok. Oberst rei\xc5\xa1kia ne tik 'pulkininkas', bet ir 'vyriausias; auk\xc5\xa1\xc4\x8diausias', tod\xc4\x97l vok. Generaloberst tur\xc4\x97t\xc5\xb3 b\xc5\xabti ver\xc4\x8diamas kaip 'vyriausias generolas', kas i\xc5\xa1 tikr\xc5\xb3j\xc5\xb3 atitikt\xc5\xb3 vok. Generaloberst pad\xc4\x97t\xc4\xaf generol\xc5\xb3 laipsni\xc5\xb3 sistemoje, nes jis yra auk\xc5\xa1\xc4\x8diausias generolo laipsnis, vir\xc5\xa1 jo\xc2\xa0\xe2\x80\x93 tik feldmar\xc5\xa1alas.\n_START_SECTION_\nVDR\n_START_PARAGRAPH_\nVokietijos Demokratin\xc4\x97s respublikos kariuomen\xc4\x97s laipsni\xc5\xb3 sistema buvo analogi\xc5\xa1ka Sovietin\xc4\x97s Armijos sistemai, tod\xc4\x97l generolo pulkininko laipsnis buvo tarpinis tarp armijos generolo ir generolo leitenanto.\n_START_SECTION_\nPranc\xc5\xabzija\n_START_PARAGRAPH_\nPranc\xc5\xabzijoje Senosios santvarkos laikais buvo generolai pulkininkai (pranc. colonel g\xc3\xa9n\xc3\xa9ral), bet tai buvo ne karinis laipsnis, o karin\xc4\x97s pareigos."